**ELŐTERJESZTÉS**

**Szombathely Megyei Jogú Város Közgyűlésének**

**2017. március 2-i ülésére**

**Javaslat Szombathely Megyei Jogú Város Integrált Településfejlesztési Stratégiája módosítására**

Szombathely Megyei Jogú Város Közgyűlése a 283/2014. (VI.19.) Kgy. sz. határozatban hagyta jóvá Szombathely Megyei Jogú Város Hosszú Távú Településfejlesztési Koncepcióját és Integrált Településfejlesztési Stratégiáját (továbbiakban: ITS).

A Terület- és Településfejlesztési Operatív Program keretében elnyerhető támogatásokra benyújtott több pályázati felhívás esetében is feltétel, hogy a település rendelkezzen ITS-sel és a benyújtott támogatási kérelmekben szereplő műszaki tartalom megjelenjen a dokumentumban, a fentiek okán vált szükségessé az ITS módosítása.

Szombathely Megyei Jogú Város Közgyűlése a 380/2016.(XII.15.) Kgy. számú határozatában támogatta, hogy az Önkormányzat készíttesse el a város Integrált Településfejlesztési Stratégiája módosítását.

A Városfejlesztés Zrt.-vel 2017. január 19-én megkötött szerződés alapján a vállalkozó elkészítette a módosítás munkaanyagát.

Az ITS készítését az *épített környezet alakításáról és védelméről szóló 1997. évi LXXVIII. törvény* (Étv.) írja elő. Elkészítésének, tartalmának és elfogadásának szabályait részletesen *a településfejlesztési koncepcióról, az integrált településfejlesztési stratégiáról és a településrendezési eszközökről, valamint egyes településrendezési sajátos jogintézményekről szóló 314/2012. (XI. 8.) Korm. rendelet* (a továbbiakban: kormányrendelet) szabályozza.

Az *Étv 8. § (2) bekezdése,* a kormányrendelet és *Szombathely Megyei Jogú Város Partnerségi Egyeztetési Szabályzata* (továbbiakban: partnerségi szabályzat) alapján a módosított dokumentumot véleményezési eljárásra bocsátottuk.

A kormányrendelet által meghatározott ITS módosítás egyeztetésének és elfogadásának szabályai szerint jártunk el. A kormányrendelet 29.§ a) pontjában meghatározott, 9. melléklet szerinti érintett államigazgatási szervekkel, érintett települési önkormányzatokkal, valamint a partnerségi szabályzatban meghatározottakkal (lakossággal, civil szervezetekkel, vallási közösségekkel, a gazdálkodó szervezetekkel) a helyi adottságoknak megfelelően véleményeztettük a dokumentumot a partnerségi egyeztetés szabálya szerint.

Az eljárásban résztvevők az ITS módosításának munkaanyagával kapcsolatban észrevételeket, javaslatokat tehettek.

Az ITS munkaanyagának a kormányrendelet 28.§ (3) pontja szerint a lakossággal, érdekképviseleti, civil és gazdálkodó szervezetekkel, vallási közösségekkel történő véleményeztetése a helyi adottságoknak megfelelően, a feladat jellegének figyelembevételével a partnerségi egyeztetés szabályai szerint megtörtént.

Az államigazgatási és a partnerségi egyeztetésben résztvevők által megfogalmazott, az előterjesztés aláírásáig beérkezett észrevételeket és az azokra adott tervezői válaszokat a kormányrendeletnek megfelelően a Közgyűlés elé terjesztem elfogadásra. (1. Melléklet)

Mivel az államigazgatási egyeztetés az előterjesztés előkészítése idején még zajlik, a későbbiekben beérkezett véleményeket és az azokra adott válaszokat a Közgyűlésen ismertetem.

Az előterjesztés aláírásáig beérkezett észrevételek, vélemények és javaslatok alapján a Városfejlesztés Zrt. elkészítette az ITS módosítás egybeszerkesztett dokumentumát.(2. Melléklet)

Amennyiben a későbbiekben beérkezett vélemények alapján a 2. Melléklet módosítása szükséges, a Közgyűlést erről tájékoztatom.

Az előterjesztés 2. Melléklete a terjedelmére való tekintettel elektronikusan kerül kiküldésre. Elérhetősége: [www.szombathely.hu/Közgyűlés/e-Közgyűlés/2017](http://www.szombathely.hu/Közgyűlés/e-Közgyűlés/2017).

Kérem a Tisztelt Közgyűlést, hogy az előterjesztést megtárgyalni, és a határozati javaslatot elfogadni szíveskedjék.

**Szombathely, 2017. február „ ”**

**/: Dr. Puskás Tivadar :/**

**Határozati javaslat**

**……../2017. (III. 2.) Kgy. sz. határozat**

Szombathely Megyei Jogú Város Közgyűlése a „Javaslat Szombathely Megyei Jogú Város Integrált Településfejlesztési Stratégiája módosítására” című előterjesztést megtárgyalta, és a következő döntéseket hozta:

1. Az *épített környezet alakításáról és védelméről szóló 1997. évi LXXVIII. törvény, a településfejlesztési koncepcióról, az integrált településfejlesztési stratégiáról és a településrendezési eszközökről, valamint egyes településrendezési sajátos jogintézményekről szóló 314/2012. (XI. 8.) Korm. rendelet és Szombathely Megyei Jogú Város Partnerségi Egyeztetési Szabályzata* által meghatározott véleményezési eljárás során megfogalmazott észrevételeket és az azokra adott tervezői válaszokat a Közgyűlés elfogadja.

# Szombathely Megyei Jogú Város Közgyűlése Szombathely Megyei Jogú Város Integrált Településfejlesztési Stratégiája módosításának dokumentumát a társadalmi vita során beérkezett véleményekkel kiegészített, egybeszerkesztett tartalommal elfogadja.

**Felelős:**  Dr. Puskás Tivadar polgármester

Illés Károly alpolgármester

Dr. Károlyi Ákos jegyző

(A végrehajtásért felelős:

Szakály Szabolcs, Városfejlesztési Kabinet vezetője)

**Határidő:** 1. pont: azonnal

2. pont: azonnal